NOTAT

Familie- og Dagtilbudscentret 13-03-2024

| Sagsbehandler | Doknr. | Sagsnr. |
| --- | --- | --- |
| JennyEl | 49641/24 | 14/492 |

# M-sag: Redegørelse af underretninger på børne- og ungeområdet 2023

Administrationen redegør her for de underretninger, som Familie- og Dagtilbudscentret modtog i 2023. Det er underretninger fra borgere, fagfolk i eller udenfor kommunen, politiet, sundhedsfagligt personale eller fra folk i offentlige instanser, hvor der har været en bekymring for, at et barn eller ung kan være i mistrivsel, eller at vedkommende kan have været udsat for overgreb, fysisk eller psykisk.

Alle kan underrette kommunen telefonisk eller via hjemmesiden, hvor der via de to links [htk.dk/mistrivsel](http://htk.dk/mistrivsel) eller [htk.dk/overgreb](http://www.htk.dk/overgreb) er adgang til at gøre dette anonymt eller med navns nævnelse. Her findes også det lovpligtige 'Beredskab i sager med vold og seksuelle overgreb mod børn og unge'. Byrådet behandlede senest denne handleguide den 19. april 2022 og godkendte samtidig 'Handlevejledning ved overgreb mod barn begået af en ansat'. Kommunens personale kan finde det samme materiale og skemaer på intranettet mitHTK. Både beredskabsplanen og handleguiden er blevet opdateret ifølge barnets lov som trådte i kraft 1. januar 2024 (bilag 1 og 2).

**Hovedpointer vedrørende underretninger på børne- og ungeområdet i 2023:**

Administrationen har udarbejdet en analyse af underretninger på børne- og ungeområdet i 2023, som findes i bilag 3. Hovedpointerne herfra er:

* **Antal underretninger:** Antallet af underretninger er steget over de seneste 10 år fra 770 underretninger i 2014 til 2.913 underretninger i 2023. I 2014 var underretningerne fordelt på 569 børn og unge, mens de i 2023 var fordelt på 1.464 børn og unge.
* **Nye sager:** Af de 1.464 børn og unge med en underretning i 2023 var der 64 pct., som allerede havde eller havde haft en sag i Familieafdelingen. De resterende 36 pct. - dvs. 530 børn og unge - var ukendte for Familieafdelingen før underretningen og dermed en ny sag.
* **Underretninger vedrørende mistanke om vold og overgreb:** Der er de senere år sket en markant stigning i antal underretninger vedrørende mistanke om vold og overgreb. Bare fra 2022 til 2023 er denne type underretninger steget med 46 pct. fra 437 til 639 underretninger. Antallet af unikke børn med denne type underretninger er også steget med næsten 50 pct. til 482 børn og unge i 2023.
* **Aldersfordeling:** De aldersgrupper med flest underretninger er 12-14 år og 15-17 år. I 2023 var 48 pct. af underretningerne på disse to aldersgrupper. Ser man derimod kun på underretninger vedrørende mistanke om vold og overgreb, så er næsten halvdelen af denne type underretninger på børn i alderen 3-8 år.
* **Afsendere af underretninger**: Skolerne var de største bidragydere til underretninger i 2023, efterfulgt af politiet og psykiatrien. Den største stigning i antal underretninger i forhold til 2022 var for skoler, psykiatri og familiebehandling.
* **Afsendere af underretninger vedrørende mistanke om vold og overgreb:** Størstedelen af underretningerne vedrørende mistanke om vold og overgreb er afsendt af personale i skoler og daginstitutioner. Hhv. 29 pct. og 63 pct. af underretningerne fra skole og dagtilbud var vedrørende mistanke om vold og overgreb.
Hovedparten af de øvrige anmeldere af underretninger vedrørende mistanke om vold og overgreb er politiet og Familieafdelingen samt andre typer af fagpersoner.
* **Skoler og dagtilbud**: Den skole, som har sendt klart flest underretninger i 2023, er Mølleholmsskolen med 103 underretninger, hvilket repræsenterer næsten en femtedel (20 pct.) af det samlede antal underretninger fra skolerne.

For dagtilbud er det Børne- og Kulturhuset, som har sendt flest underretninger. Børne- og Kulturhuset har sendt 25 underretninger i 2023, hvilket svarer til 13 pct. af alle underretninger fra dagtilbud.

* **Andel af underretninger i boligområder**: Hver 10. underretning (10,5 pct.) i 2023 vedrører børn og unge, som bor i Torstorp Almene Boliger. Dette er en markant ændring fra tidligere år, hvor Taastrupgård eller Gadehavegård lå i top.
Torstorp Almene Boliger er også det område med flest underretninger vedrørende mistank om vold og overgreb med (9,8 pct.). Blåkildevej og Gadevang er tæt på med 8,5 pct. og 8,1 pct. af underretningerne.

**Skyldes de flere underretninger det stigende befolkningstal?**

Det er nærliggende at forvente, at væksten i underretninger er en direkte følge af, at befolkningstallet i Høje-Taastrup Kommune er steget.

Det er imidlertid ikke en fuldstændig forklaring på det stigende antal underretninger. Væksten i underretninger over en årrække har nemlig været betydeligt større end befolkningstilvæksten i den samme periode. Det ses i *figur 8* for årene 2014-2023.

Heraf kan man se, at andelen af børn med en underretning er steget støt gennem de seneste 10 år – fra 5,1 pct. i 2014 til 12,3 pct. i 2023. Således var det i 2023 ca. hvert 8. barn, der blev underrettet om, hvor der i 2014 blot var hvert 20. barn.

Tilsvarende er andelen af børn med en underretning vedrørende mistanke om vold og overgreb også vokset fra 0,2 pct. i 2014 til 4 pct. i 2023.

*Figur 1: Andel børn med underretning og andel børn med underretning vedr. mistanke om vold og overgreb, 0-17-årige i 2014-2023*